**Na kraju osmog razreda**

Sada smo već na samome kraju. I dok je jedina misao koja nam se trenutno nameće – budućnost, upisi u srednju školu, pa onda matura, fakultet, posao... i sva ta zavrzlama odraslog svijeta, zaželim se starih uspomena, starih uspona i padova, starih viceva i šala... Sve što sam proživjela u ovih osam godina, osam čarobnih godina, da živim i stotinu godina, nikad ne bih zaboravila. Kako bi se iz pamćenja mogla izbrisati tako mi poznata lica koja viđam svaki dan?!! Pomisao da već najesen to neće biti slučaj, obaspe me tugom. Kad se samo malo pogleda unatrag kroz vrijeme, navre toliko uspomena da bi i knjiga mogla biti napisana. Zato krenimo od početka. Uvijek se prvo sjetim onoga prvog dana kad smo još potpuno nesvjesni svega kroz što ćemo proći, uzbuđenih lica, sjedili u klupama slušajući učiteljičine riječi dobrodošlice. U prve četiri godine štošta se promijenilo. Stvaranjem trećeg*, c* razreda, napustilo nas je mnogo učenika. Zatim smo dobili nove učenike, a učiteljica smo toliko promijenili da sam ih nakon nekog vremena i prestala brojiti. Jedno je ostalo isto. Nije prošao ni dan, a da u našem razredu nismo umirali od smijeha šaleći se o svemu čega bismo se mogli sjetiti. Nekad, točnije vrlo često, naše bi šale otišle predaleko, ali nitko nam nije dugo zamjerao jer je nestašluk vrlo brzo postao našim simbolom. No, ono po čemu smo još poznatiji, je to da se uvijek držimo skupa, bez obzira na sve. Tako je bilo i dok smo prelazili, tada nama veliku prepreku, peti razred. Brzo smo ga svladali, a četiri godine su prošle brže nego ikad. Otišlo se na puno izleta na kojima je bilo zagarantirano da neće biti dosadno. Bilo je tu upadanja u rijeku, gubljenja mobitela, čak i gubljenja učenika, ali danas su to samo priče kojih se rado sjetimo. Često sam ih sve gledala sa strane želeći da i ja, barem jednom, budem tako opuštena, da samo ponekad predam sudbinu slučaju ne bojeći se za sutra... Nešto poput velikog finala bila je naša ekskurzija. Tri dana u Istri bila su premalo, ali tako bismo rekli da ih je bilo i sedam. Tipično najvažniji su bili odlazak u hotel i slobodno vrijeme, a ponekad bismo se čak i pravili da slušamo vodiča. Ne želim da ovaj zadnji mjesec ikad završi. Jer tko bi želio da završi ovaj san. San s užasno puno učenja i mučenja, ali zato imamo jedni druge da se izvučemo iz svega toga. Ja se već pripremam na ozbiljne zadatke koje donosi gimnazija, koju planiram upisati. No jedino što mi se stalno mota po glavi jest kako će mi nedostajati svi ovi ljudi, sav smijeh i sreća kada bi netko otkazao ispit. Ipak, sve jednom završi. Najvažnije je da uspomene nikad neće nestati. I kada se za dvadeset godina sjetim osnovne škole, neću se sjetiti ni učenja, ni ocjena, već svih nas.

Antea Števanja, 8.a